Where am I? ShowMe™ » Lifestyle > Health & Fitness > Kies jou eie verslankingsdieet
Rooi Rose Tydskrif September 2014
Kies jou eie verslankingsdieet
Deur: Regina Malan. Artikel uit die September 2014 uitgawe van rooi rose Tydskrif.
Dieetplanne is so geil gesaai soos bossies in die Karoo. Elke paar jaar is daar 'n splinternuwe plan wat die verbeelding aangryp en wonder resultate beloof. Hoe hou jy kop tussen al die inligting deur?
Dis weer daardie tyd van die jaar. Die winter met sy trooskos-oordaad lê agter die rug en die somer is om die draai. Hoe kan jy daardie lyf kry wat jou weer selfrespek voor die spieël gee? Volg 'n dieet natuurlik, maar hoe kies jy tussen die Atkins-dieet, die Dukan-dieet, die Beverley Hills-dieet, die Koolsopdieet, die Franse dieet, die Paleo-dieet, die Tim Noakes-dieet, die Mediterreense dieet… noem maar op?
0ns sit 'n paar dieetplanne uiteen waarmee mense suksesvol gewig verloor het om jou keuse makliker te maak. Jy kan self besluit waarvoor jy kans sien. Onthou net, dié is slegs kort inligting. Jy sal meer oor jou eetplan moet nalees om dit reg toe te pas. En onthou ook: 'n dieet werk net solank jy hom getrou navolg. Kortpaadjies hier en kierankies daar saboteer jou en jy kan dan net sowel die hele poging laat vaar.
'Danksy hierdie dieet pas 'n baadjie wat ek in 1938 vir my laat maak het my steeds' Sir John Mills, 1984
Die beginsels van dié eetplan is in die 1930's deur dr. William Howard Hay opgestel. Hy was sieklik en baie oorgewig. Met die eetplan het hy 22 kg afgeskud. Volgens hom vereis die natuur dat ons eenvoudig eet.
Jy kan 'n groot verskeidenheid vars, gesonde kossoorte eet, maar daar is riglyne:
• Moenie proteïene en stysel tydens dieselfde maaltyd eet nie. • Groente, slaai en vrugte moet die grootste deel van jou dieet uitmaak vanweë die gesonde alkaliese effek op jou liggaam. • Skakel suiker en verfynde kosse heeltemal uit. • Laat vier uur tussen maaltye verloop om behoorlike vertering van die kos te verseker.
Wat belowe dit?
• Gewigsverlies. • Verminder suur en alkaliseer jou liggaam. • Verbeter gesondheidstoestande soos sooibrand, hardlywigheid en allergiese veltoestande. • Verhoog energievlakke.
Wat mag jy eet en wat nie?
• Dis nie 'n laevetdieet nie en die gebruik van natuurlike produkte soos room, botter en heuning word aanbeveel. • Matige wyn- en bierinname. • Suiker en ander verfynde kosse is taboe. • Geen chemies behandelde produkte soos margarien nie.
Maklik. • Pleks van aartappels of rys bestel jy slaai of groente saam met jou vleis of vis. • Sê nee vir nagereg.
• Verg selfdissipline – dis onnatuurlik om so te eet maar dr. Hay se voedselkombineringstabel maak dit makliker. Kan lei tot lae energievlakke, slegte asem en hardlywigheid.
• 'n Aktiewe leefstyl word aangemoedig.
Bekendes wat dié dieet volg of gevolg het
• Maria Carey het 20 kg so afgeskud en weer haar "jongmeisielyf" herwin.
• Doris Grant en Jean Joice: Food Combining for Health.
Opgestel deur 'n Frans-Algerynse mediese dokter, dr. Pierre Dukan. Dis 'n hoëproteïen-, laekoolhidraat- en laevetdieet. Die eetplan behels vier opeenvolgende fases:
• Aanval: 8-10 dae waarin jy uitsluitlik laevet-proteïene (soos vleis, vis, hoender en eiers) eet.
• Voortgang: Wissel proteïendae met proteïen-en-groente-dae af. Die hoeveelheid groente is onbeperk.
• Konsolidering: Eet elke dag proteïene met groente. Vrugte, brood en kaas word ook nou toegelaat.
• Instandhouding: Eet net wat jy wil, maar elke Donderdag bly 'n suiwer proteïendag.
• Permanente gewigsverlies sonder dat jy honger ly.
• Maer vleis, vis en hoender saam met groente maak die grootste deel uit. Die minimum olyf- en ander kookolie word toegelaat omdat dit 'n laevetdieet is. Kooksproei word eerder aanbeveel. – Geen suiker nie. • Drink water, tee, koffie, vetvrye melk, dieetkoeldrank.
• In die eerste fase, wat net uit proteïenkos bestaan, moet jy dalk liewer tuis eet. Daarna is uiteet maklik – los bloot die brood en styselgroentes.
• Dit vereis aanvanklik baie selfdissipline, want dis onnatuurlik om dae lank net proteïene sonder groente of slaai te eet. Dr. Dukan erken dat hierdie dieet kan lei tot lae energievlakke, slegte asem en hardlywigheid. Dieetkundiges bevraagteken die gebrek aan koolhidrate en vette.
'My dieet bevat die minste vet van alle diëte in die wêreld' Pierre Dukan
• Stap of draf daagliks twintig minute en moet nooit weer 'n hysbak gebruik nie.
• Die hertogin van Cambridge, Kate Middleton, en haar ma het hierdie eetplan gebruik om slank te word voor die koninklike troue in Engeland.
Pierre Dukan: The Complete Dukan Cookbook.
Nataniël se Dieet
Nataniël se suksesvolle gewigsverlies met sy bruinrys-en-lensieresep het hierdie dieet beroemd gemaak. Vandag is dit amper deel van ons Africana.
• Jy kook 'n basiese mengsel van bruinrys en lensies saam met uie, tamaties, kruie en ander geurmiddels. By hierdie mengsel voeg jy die volgende sewe dae daagliks ekstra bestanddele soos aspersies, sampioene of tuna by. Wanneer jy ook al honger is, eet jy van die mengsel vir daardie dag. Moenie die dieet langer as 14 dae aaneen volg nie.
Wat belowe dit
• Vinnige gewigsverlies sonder hongerpyne. 'n Skrywer op Health24.com sê dat sy binne een maand 12 kg met hierdie dieet verloor het.
• Vir die duur van die dieet word net die bruinrys-en-lensie-mengsel saam met elke dag se byvoeging geeet. • Drink water en tee.
• Solank jy hierdie eetplan volg, sal jy maar moet tuisbly. Restaurante kan dit nie aan jou voorsit nie.
• Die dieet mag nie langer as twee weke volgehou word nie. Daarna is jy weer aan jou luste en onluste uitgelewer en kan jy maklik weer gewig aansit. • Dit kan vervelig word om elke dag bruinrys en lensies te eet.
• Matige oefening.
'Dis vervelig. Maar as jy resultate wil hê, moet jy ly. Dis nie 'n piekniek of 'n troue nie' Nataniël
Nataniël se dieet-resep
◊ 1 1/2 k bruinrys ◊ 3/4 k bruin lensies ◊ 2 eetlepels sojasous ◊ 1 teelepel kerriepoeier ◊ 2 eetlepels olyfolie ◊ 1 eetlepel bruinsuiker ◊ seesout ◊ gemaalde swartpeper ◊ 2 tamaties, gekap ◊ 1 ui, gekap
1. Spoel rys en lensies goed af en gooi saam met 1 eetlepel sojasous en kerrie in kastrol. Geur lig met seesout.
2. Bedek met water en kook tot gaar. Moenie pap kook nie.
3. Roer res van sojasous, suiker, olie, tamatie en ui by warm rys en geur met peper.
4. Vars kruie soos pietersielie, koljander, grasuie of basiliekruid kan ook bygevoeg word.
Dag 1 • 1 groen of rooi soetrissie, gekap (kan gerooster wees)
Dag 2 • 2 koppies gaar aspersies of sampioene (nie gebliktes nie)
Dag 3 • 1 blikkie fyn tuna, gedreineer
Dag 4 • Vars pynappel, in blokkies gekap
Dag 5 • 1 koppie geelwortels, in blokkies en net gaar gestoom. 'n Klein brandrissie is opsioneel
Dga 6 • Groen groente soos spinasie, brokkoli, kool of preie, net gaar gekook of gestoom
Dag 7 • 2 koppies fyn gaar hoender
Eet elke dag net die kos, warm of koud, wanneer jy wil, soveel jy wil. Maar luister na jou lyf en eet net wanneer jy honger is. Moenie langer as twee weke hiermee volhou nie.
Bron: http://lekkerreseptevirdiejongergeslag.blogspot.com/2013/05/ onfeilbare-dieet.html
Reeds meer as veertig jaar gelede ontwikkel deur dr. Robert C. Atkins. Dis ook 'n hoëproteïen-, laekoolhidraatdieet, maar in teenstelling met die Dukan-dieet laat dit 'n onbeperkte hoeveelheid vet toe. Sekere groentes word ook reeds in die eerste fase geëet. Die eetplan behels verskillende fases:
• Induksie: Die sleutelfase vir maksimum gewigsverlies. Dis 'n hoëproteïenfase van twee weke waarin pasta, brood, graankosse, vrugte en styselgroente verbode is. Proteïene soos rooivleis, pluimvee, vis en seekos, vetryke kos soos spek en eiers en botter en ook sekere groentes word geëet. Geen kafeïen en alkohol word toegelaat nie.
• Fase 2 – OWL (Ongoing Weight Loss). Meer kossoorte word bygevoeg en jy sal stadiger gewig verloor.
• Voor-instandhouding: Jy begin met dié fase wanneer jy omtrent 4,5 kg van jou doelgewig af is. Koolhidrate word weer geleidelik ingevoer.
• Instandhouding: In dié fase bepaal jy wat die optimum koolhidraatbalans in jou dieet behoort te wees sodat jy jou gewig konstant kan hou.
• Vinnige en permanente gewigsverlies sonder dat jy honger ly.
• Vir die maksimum energie moet jy baie proteïene eet, spesifiek van diere afkomstig, soos vleis, vis, hoender en eiers. • Veselryke kos soos groente en vrugte is noodsaaklik. Koolhidrate in die vorm van brood, pasta, aartappels, rys, ens. word uitgeskakel. • Drink elke dag baie water. • Koffie en tee word toegelaat.
• Begin jou ete met 'n slaai, maar bly weg van restaurantslaaisous. Daarna is proteïene (vleis, vis, ens.) saam met blaargroente of byvoorbeeld brokkoli of blomkool reg. • Vermy nagereg.
• Navolgers kla soms oor hardlywigheid. Ekstra veselinname is noodsaaklik.
• Jy moet die koolhidrate in elke voedselsoort tel. Moeilik om na die induksiefase te bepaal wat jou regte koolhidraatinname moet wees.
• Jy sal gewig verloor selfs sonder oefening, maar oefening is gesond.
• Kim Kardashian wat na haar swangerskap omtrent 13 kg verloor het.
'Ek eet meer groente as die gemiddelde vegetariër' Robert Atkins
• Robert C. Atkins: Dr Atkins' New Diet Revolution.
'Die sleutel is nie skuldgevoelens of uithonger nie, maar om te leer om die beste te kry uit dinge wat jy geniet' Chris Ross, 'n sjef wat 97 kg met die Franse dieet verloor het
Dis eintlik 'n nie-dieet en kom uit Mireille Guiliano se boek French Women Don't Get Fat. Franse vroue tel nie kaloriee nie en slaan nie maaltye oor nie. Hulle het 'n liefdesverhouding met gehaltekos en put fynproewersgenot uit hul maaltye. Volg hulle gewoontes na en word maerder en gesonder.
• Eet kos van hoë gehalte. • Eet kleiner porsies.• Eet stadig en met oorgawe. • Franse vroue eet met al vyf hul sintuie. Hul maaltye duur langer en daarom word hulle versadig deur kleiner porsies. Selfs 'n Franse croissant is klein en kan vir ontbyt geëet word. Kaas en beskuitjies na ete? Slegs 'n klein porsie uitstekende brie is vir hulle genoeg.• Eet drie maaltye per dag en sit aan tafel as jy eet. • Die eerste twee dae doen jy 'n semi-vas waar jy net preisop eet en baie water drink. Daarna word vis, groente, jogurt en vrugte bygevoeg. • Eet 'n verskeidenheid vars, seisoenale kossoorte.
• 'n Gesonder verhouding met kos. • Bevrediging uit goeie, smaaklike kos. • Permanente gewigsverlies. • Lewensgenot.
• Niks is eintlik vir 'n Franse vrou verbode nie, selfs nie room, sjokolade en wyn nie. Sy sal natuurlik haar neus optrek vir ongesonde, geprosesseerde kos. • Gesonde, seisoenale groente en vrugte is belangrik. Vleis sluit enigiets in, selfs afval en organe. 'n Klein nagereg is deel van die maaltyd. • Drink baie water.
• Maklik. Die maaltyd word 'n uitgerekte kuier oor verskillende gange, maar die porsies bly klein en die bestanddele is gesond.
• Watter nadele? Jy eet gesond, baie soorte kos en smaaklik. En kuier lekker oor maaltye.
• Stap, stap, stap. Franse vroue loop na waar hulle wil wees.
• Catherine Deneuve.
Mirielle Guiliano: French Women Don't Get Fat.
Prof. Tim Noakes volg 'n hoëvet- en laekoolhidraat-eetplan. Hy glo ook proteïen is noodsaaklik omdat dit 'n mens energie gee en hongerpyne stil. Noakes sê die is nie 'n eenmalige dieet nie, maar 'n permanente leefstylaanpassing ter wille van jou gesondheid. Dit het ooreenkomste met die Dukan-dieet.
'Jy kan 'n nie 'n nasie bou op gaskoeldrank, skyfies en graanvlokkies nie' Tim Noakes
Riglyne vir dié dieet behels:
• Laat jou liggaam vir jou sê wanneer en hoeveel jy wil eet. • Eet baie proteïene soos vleis, vis, hoender, eiers en kaas.
• Koolhidrate word beperk en verfynde koolhidrate is taboe. • Skud jou suikerverslawing af. Dit is uiters ongesond.
• Natuurlike, vinnige gewigsverlies.• Lewenslange gesondheid en jeugdigheid. • Baie energie. Voorkom diabetes.
• Suiker moet waai, sê Noakes, en koolhidrate soos pap, brood, rys en aartappels ook. • Eet vleis, vis en hoender met hoofsaaklik blaargroente.
• Die vleis kan maar vet wees – dink aan 'n vet skaaptjoppie of spek en eiers (natuurlik sonder die brood). • Moenie baie vrugte eet nie. • Drink onversoete water, tee en koffie.
• Taamlik maklik. Bestel groente of slaai (nie aartappelskyfies of rys nie) saam met jou vleis of vis. • Sê nee vir nagereg.
Jy moet baie kossoorte waaraan jy gewoond is prysgee, soos rys, aartappels, pasta, ontbytgraan en brood. Die eetstyl verg selfdissipline, maar is dit regtig 'n nadeel?